b'\n_START_ARTICLE_\nSitamie instrumenti\n_START_PARAGRAPH_\nSitaminstruments (\xc5\xa1o instrumentu grupu m\xc4\x93dz saukt ar\xc4\xab par perkusij\xc4\x81m) ir m\xc5\xabzikas instruments, kas rada ska\xc5\x86u, m\xc5\xabzi\xc4\xb7im instrumentu sitot, kratot, berz\xc4\x93jot vai jebk\xc4\x81di cit\xc4\x81d\xc4\x81k izraisot vibr\xc4\x81cijas. Sitaminstrumentus uzskata par vec\xc4\x81kajiem m\xc5\xabzikas instrumentiem, piebiedrojoties cilv\xc4\x93ka balsij._NEWLINE_Sitaminstrumenti or\xc4\xb7estr\xc4\xab parasti sast\xc4\x81v no timp\xc4\x81niem, mazaj\xc4\x81m bung\xc4\x81m, lielaj\xc4\x81m bung\xc4\x81m, \xc5\xa1\xc4\xb7\xc4\xabvjiem, tr\xc4\xabsst\xc5\xabra un tambur\xc4\xabna. Tiesa gan, sitaminstrumentu grupa var satur\xc4\x93t ar\xc4\xab cita veida instrumentus, piem\xc4\x93ram svilpi, p\xc4\x81tagu, sir\xc4\x93nu un citus. Bet no otras puses, tausti\xc5\x86instrumenti, piem\xc4\x93ram, \xc4\x8delesta, parasti nav sitaminstrumentu grupas sast\xc4\x81vda\xc4\xbca, savuk\xc4\x81rt, zvani\xc5\x86i un ksilofons tiek grupai pieskait\xc4\xabti._NEWLINE_Sitaminstrumenti visbie\xc5\xbe\xc4\x81k tiek iedal\xc4\xabti div\xc4\x81s grup\xc4\x81s: sitaminstrumenti ar noteiktu ska\xc5\x86as augstumu un sitamstrumenti  ar nenoteiktu ska\xc5\x86as augstumu.\n_START_SECTION_\nV\xc4\x93sture\n_START_PARAGRAPH_\nAntropologi  un v\xc4\x93sturnieki izsaka viedokli , ka sitaminstrumenti biju\xc5\xa1i pirmie cilv\xc4\x93ku rad\xc4\xabtie ska\xc5\x86r\xc4\xabki. Cilv\xc4\x93ka balss visticam\xc4\x81k bija pirmais m\xc5\xabzikas instruments, bet sitaminstrumenti \xc5\xa1\xc4\x81 v\xc4\x81rda pla\xc5\xa1\xc4\x81 noz\xc4\xabm\xc4\x93 bija, piem\xc4\x93ram, rokas, k\xc4\x81jas, cilv\xc4\x93ka \xc4\xb7ermenis, zari\xc5\x86i, akme\xc5\x86i, un dz\xc4\xabvnieku kauli. Tie bija pla\xc5\xa1i izplat\xc4\xabti pirms jebk\xc4\x81diem pierakstiem par m\xc5\xabzikas v\xc4\x93sturi.\n_START_SECTION_\nFunkcijas\n_START_PARAGRAPH_\nSitaminstrumenti sp\xc4\x93j atska\xc5\x86ot ne tikai ritmu, bet ar\xc4\xab melodiju un harmoniju._NEWLINE_Sitaminstrumentus m\xc5\xabzi\xc4\xb7u ansambl\xc4\xab bie\xc5\xbei sauc par mugurkaulu vai sirdi, parasti sadarbojoties ar basa instrumentiem. D\xc5\xbeez\xc4\x81 un citos popul\xc4\x81ros m\xc5\xabzikas ansamb\xc4\xbcos, pianistu, basistu, bundzinieku un da\xc5\xbereiz \xc4\xa3it\xc4\x81ristu sauc par ritma sekciju jeb ritma bloku.'